കെ.എസ്.ഇ.ബി രണ്ടുവര്ഷത്തിനുള്ളില് ലാഭത്തിലാകുമെന്ന് ചെയര്മാന് കൊച്ചി: വൈദ്യുതി മേഖലയിലെ ആധുനികവത്കരണത്തിലൂടെ അടുത്ത രണ്ട് സാമ്ബത്തിക വര്ഷത്തിനുള്ളില് കെ.എസ്.ഇ.ബി ലാഭത്തിലാകുമെന്ന് ചെയര്മാനും മാനേജിങ് ഡയറക്ടറുമായ ഡോ. ബി. അശോക്. കേരള ഇലക്ട്രിസിറ്റി വര്ക്കേഴ്സ് ഫെഡറേഷന് എ.ഐ.ടി.യു.സി 21ാം സംസ്ഥാന സമ്മേളനത്തില് നവകേരളം, നവീന കെ.എസ്.ഇ.ബി വിഷയത്തില് പ്രഭാഷണം നടത്തുകയായിരുന്നു അദ്ദേഹം. പ്രസരണവിതരണ ശൃംഖലകളെ ശക്തിപ്പെടുത്തുന്ന പദ്ധതികളിലൂടെ 5000 കോടിയോളം രൂപയുടെ നവീകരണ ശാക്തീകരണ പ്രവര്ത്തനങ്ങള് കഴിഞ്ഞ അഞ്ചുവര്ഷത്തിനിടയില് നടന്നു. ഉപഭോക്താവിന്െറ താല്പര്യങ്ങള്ക്ക് കൂടുതല് മുന്ഗണന നല്കി പ്രവര്ത്തിക്കാനും കെ.എസ്.ഇ.ബിക്ക് കഴിയുന്നുണ്ട്. സംസ്ഥാനത്തിന്െറ വൈദ്യുതി ആവശ്യകതയില് 30 ശതമാനത്തില് താഴെയാണ് കഴിഞ്ഞവര്ഷം ആഭ്യന്തര ഉല്പാദനം വഴി നേടാനായത്. ഇലക്ട്രിക് വാഹനങ്ങള് പ്രോത്സാഹിപ്പിക്കുന്നതും ഇവയുടെ ഉപയോഗം വര്ധിക്കുന്നതിനാലും അടുത്ത വര്ഷങ്ങളില് വൈദ്യുതി ഉപയോഗം കൂടുമെന്നും ഇതിനനുസൃതമായ വീക്ഷണമാണ് വേണ്ടതെന്നും അദ്ദേഹം പറഞ്ഞു. സംസ്ഥാന ജനറല് സെക്രട്ടറി എം.പി. ഗോപകുമാര് സ്വാഗതവും സംസ്ഥാന ഓര്ഗനൈസിങ് സെക്രട്ടറി കെ.സി. മണി നന്ദിയും പറഞ്ഞു.